khistorydata/jeongjo-sjw-relations huggingface dataset:
정조 19년 · 목
定例堂上李時秀徐龍輔等啓言定例册子與曾經道臣往復釐正略已就緖而戊申定例本自詳備元無大段差謬處今此釐正不過就其中齊其不齊而已以此付標於元定例册子中兮送三道而至於鋪陳屛帳等屬之以前排取用及先期措備之類不必拘於定例續續改備以致列邑紛拏之弊竝以前排及已措備者用之待日後新備時一依定例施行而庭排飯供中果品饌物之隨其土宜量宜代用惟在儐臣道臣臨時闊狹請以此意分付三道道臣從之
정조 19년 · 강
命進賀使徐有防嚴飭承牌
정조 19년 · 목
政院啓言進賀使徐有防昨日飭敎之下終不承膺莫重命牌經宿闕外揆以事體萬萬未安請從重推考敎以懸牌之禁何等申嚴則經宿闕外無意膺命非懸牌而何近日新說中奉牌云云尤不成說奉牌懸牌不過五十步百步之間其爲違禁一也此重臣之徒知私義不恤公法有非所知於平日者此啓辭勿施仍以昨夜之牌各別嚴飭
정조 19년 · 강
特補徐有防義州府尹召見于誠正閣尋命外補匆施卽以使銜會同
정조 19년 · 목
有防違召敎曰國體所在寧容若是進賀副使徐有防義州府尹除授當日辭朝時任府尹遞付京職又敎曰義州府尹徐有防先入侍後謝恩○予曰卿家所遭何忍復提有防涕泣對曰如臣無狀世豈有倫非臣一身之故則臣兄何以遭罔極之誣乎臣於向日疏中亦以不忠不孝不悌爲辭而頂天立地負此三大罪之名何忍擧顏於簪紳之班乎予曰若謂以卿之故而拖及卿兄則不悌之目猶可成說至於不忠不孝等語豈不自引之太過乎予則謂李安默之疏雖自附於攻小人而渠之遣辭下語決非治世之音反歸於小人口氣此何異以小人攻小人乎類聚林甫元載似道惠卿等大奸巨慝冒之於卿謂之奸雄聽之者誰信當之者何怒有防曰一則臣罪二則臣罪臣死將爲不瞑之鬼矣臣受恩罔極得至今日此生此世無以報答惟有子子孫孫生生世世化爲犬馬之畜小酬驅使之勞矣予曰大抵卿之處義自初太過更勿過引也李安默後又有二疏未知卿聞知而旣出言端不得不畢其說矣趙鎭井固無足責至於金羲淳反噬之習不忍正視渠家孼屬約婚於不當婚之處其時賴卿兄弟之力俾免狼貝外此渠先事卿等百口保之乃反先下毒手全忘舊恩渠何足言所惜者士大夫風氣也○因義州府尹徐有防下直單子敎曰更思往役重於譴補揆以處義亦豈可避若趨歇乎今旣登筵面諭外補之命勿施卽爲會同
정조 19년 · 강
命濟州穀領運差員定獻官祭海仍命船運餘穀五千石更待該牧狀本及探來事情觀勢入送
정조 19년 · 목
全羅監司徐鼎修狀啓以爲濟州運送萬包穀物備置事向承籌司關辭之後卽爲均排於沿海諸邑已皆精備穀物整待船隻俾爲隨令卽發之地而見今冬序且半風勢頗順坐待該州往復失此好便極爲可悶迨此貿運陸續之時先爲量宜入送且觀前頭請穀多寡而參量繼運恐合事宜故就萬包穀中羅州皮牟一千石租一千石長興皮牟五百石租五百石靈巖皮牟一千石樂安租一千石今方裝發而以樂安郡守李性重別定督運差使員使之董飭裝載領運差使員則以光陽縣監韓師鎭差定而一依月前籌司關辭知委勿以一齊發船爲意差員只留內島候風所隨其船到逐一點檢次次發送待其畢點以其船粟都數文移濟州後還爲出來之意竝發關分付一萬兩貿穀事亦已劃付價錢於同州裨校又令臣營親裨眼同今方貿取而已貿之穀先爲次第裝發之由今方報于備局未貿之數待畢貿隨運隨報計料島中民勢之緩急雖不敢一一遙度而今番公私各穀之先後運入者要皆歲前優爲畢到則目下接濟庶無未及之慮濟州啓聞與報牒間待其回報謹當卽爲論列登聞移轉穀候風所發船時設壇祭神虔祈利涉自有已例而今番則各邑船隻只自內島隨到點檢後任其行船次次入往則發船日子不可指定仰請香祝有難遽議行祭一款何以爲之令該曹稟旨分付敎曰今番則異於昨年之領運入送祭海一款不必自京下送香祝領運差使員只留內島監發自該道以此差員定爲獻官精備祭物虔誠行事之意分付萬兩貿穀外又以五千石不待該牧狀請欲爲先運云甚可幸也當初以萬包措備之命不過遙度之假令所餘五千石則更待該牧狀本及探來事情以爲去就之地事亦爲分付
정조 19년 · 강
考下抄啓文臣去正月朔課試外等比較二月朔課試及親試未試追試試券
정조 19년 · 목
去正月朔課試外等比較以擬均役爲敎書題副司正金履永三下居首二月朔課試以擬趙毛遂自薦爲啓題副司果金近淳二下居首○書下親試未試追試書題正月朔虎視何雄哉爲七言四韻律詩題押雄權知副正字柳台佐金熙洛具得魯副司果申絢副司正金履永製進履永三上居首二月朔單于夜遁逃爲五言四韻律詩題押夜副司果金近淳趙萬元學諭尹致永副司果申絢權知副正字具得魯副司正金履永製進履永三上居首三月朔龍門奪袍爲六言四韻律詩題押龍履永製進三上
정조 19년 · 강
御誠正閣召見諸承旨及南兵使李壽鵬仍行抄啓文臣四月朔親試試官提學沈煥之直提學李晚秀
정조 19년 · 목
諸承旨持公事入侍壽鵬辭陛也○試官率抄啓文臣入庭行禮訖以復賜酒肉歸遺細君爲賦題命在家製進○敎曰近因課試之積滯連爲應製每致侵夜抄啓文臣帶隸之呈券往來者詳考內閣帖文限計劃榜夜巡勿禁事分付
정조 19년 · 강
重推綏吉園忌辰祭獻官柳河源
정조 19년 · 목
承旨李晩秀啓言各陵園香祝袱限內如有傷汚之事則獻官請推書吏重繩袱子隨卽改備事曾有定式矣今番綏吉園忌辰祭享後香祝袱油汚甚多請不能檢飭之獻官重推當該書吏令攸司科治袱子則分付戶曹卽爲改備從之
정조 19년 · 강
命慶尙監司李泰永越俸一等
정조 19년 · 목
承旨李益運啓言卽見慶尙監司李泰永狀啓則跋尾中多有讚揚之辭有違定式事甚未安請該道臣推考敎以此亦違令之一端道臣不可推考而止越俸一等
정조 19년 · 강
陞敍抄啓文臣申鳳朝
정조 19년 · 목
直提學李晚秀啓言抄啓文臣申鳳朝今閏二月三月四月朔連三次居首請依定式陞敍傳旨令政院捧入㴀之
정조 19년 · 강
命蔭官七八品窠大政前只爲序陞
정조 19년 · 목
吏曹判書沈煥之啓言蔭官七八品窠除非大政則皆以前御人收用事曾有不敎而今則政月已近參上諸職皆儲窠矣雖七八品窠請亦依此例限大政前只爲序陞㴀之
정조 19년 · 강
遞承旨黃昇源李晉秀以趙尙鎭朴宗甲代之前望也
정조 19년 · 목
敎曰不爲仕進承旨與奉命在外承旨許遞前望單子入之待下批牌招察任
정조 19년 · 강
推內閣提學沈煥之直提學李晩秀仍命大小科場勿以已出於御題者更出試題若有不察政院內閣察推其榜勿施外方公都會勿拘此例只令京試官詳考題錄下去
정조 19년 · 목
敎曰大小科試之題謄上於册子藏于泮宮曾有定式者蓋欲曉然知旣用於御題無敢矇然混出也今因親試文臣時懸題聞之陞試詩題卽年前以表賦已出於御題者雖與混同重出有異亦難免不審而因此又見之抄啓文臣課試書題律賦又以已出於御題律詩者直爲首擬於望筒於是乎不審均矣泮長則可謂再犯課試試官二提學沈煥之二直提學李晩秀推考大司成李晩秀㴀重推考責勵之意有此下敎而大小科場則但以御題之已出於詩題者勿爲更出於試官之詩題各體倣此以此下敎頒示朝紙使諸生俾各知悉主司或矇然出揭隨卽提醒如是定式之後若有不察內閣政院察推雖已出榜其榜勿施以尊御題事體亦令書揭賓廳禮曹成均館外方公都會何必爲拘乎只令京試官詳考題錄下去事亦爲定式
정조 19년 · 강
左議政兪彦鎬呈辭遣承旨諭以安心調理
정조 19년 · 목
因彦鎬杓度呈辭敎以不久批答亦近文具卿若差可則簉朝決知其不俟駕屢安心調理事遣承旨傳諭○承旨李益運書啓以爲臣敬奉聖諭馳往傳諭于左議政兪彦鎬所住處則以爲千萬不自意銀臺之臣臨宣聖諭奉讀未半不覺感涕被面惟我聖上父母於臣不欲以虛文備例覊縻臣雖無狀如有一半分差可之望則寧忍急於釋務過張滓穢之症形仰負視若家人之至恩隆渥哉惟此衷曲神實臨之亟願快賜照諒以卒生成之澤云矣
정조 19년 · 강
命二十日次對進定於明日只稟事堂上來待
정조 19년 · 목
敎曰次對久未爲之領右相有所愼左相尋單二十日次對進定於明日只稟事堂上來待
정조 19년 · 강
召見京畿監司金文淳廣州留守徐有隣水原留守趙心泰于便殿
정조 19년 · 강
命畿沿尤甚邑甲寅最甚邑停退還上或折半或三分一仍停稍勝處竝許四分一仍停
정조 19년 · 목
京畿監司金文淳啓言臣之受命莅職幾近一旬而略聞道內事情則甲寅停退條還上收捧最爲憂悶交豐兩邑之三分二通津等八邑之三分一仍停實爲歉歲莫大之惠而第畓農失稔道內諸邑殆無異同又況當納之民盡是昨年饑口其勢窘悶前後無間今若新舊竝督一直準捧則畢竟無了殺之望目下有繹騷之慮臣之愚意恐不若更定分數預爲頒令沿海最甚處或折半三分一而其餘稍勝處竝許四分一仍停使之紓力息肩得蒙終始之澤似好故仰達㴀之
정조 19년 · 강
命總廳牙兵收米以錢代捧
정조 19년 · 목
京畿監司金文淳啓言總廳還餉之分授各邑多者恰過千包少者亦不下於數三百包以今年民勢幾皆負戴運納可見官民之盡心而至於牙兵等各樣收米又將繼此輸納此時民力實有窮渴之慮如此之歲以錢代納便成已例依近例一竝特許代錢則實爲窮民莫大之惠故仰達㴀之
정조 19년 · 강
命華城僧倉還上雖値歉荒勿許停退元總減縮之數以本府捧留大同米充報
정조 19년 · 목
水原留守趙心泰啓言龍珠寺還上設置旣係爲僧徒取耗給料之需則所關不輕而自年前創出停退之規數年之間元數之見縮至爲二百四十五石零若此不已畢竟支放之狼狽將無可言㴀今以後僧倉還上則雖値歉荒勿許停退旣往減縮者請以本府捧留大同米如數充報以準當初元總㴀之
정조 19년 · 강
命華城協守將安山振威龍仁三邑守令令本府考績外營將校以下亦自今冬考勤慢一體修啓
정조 19년 · 목
水原留守趙心泰啓言本城附近安山振威龍仁三邑守令以東南西城協守將定以屬邑兵符右隻亦爲留上於本府則當臘月考績殿最恐合於尊事面重師律之義故仰達而內營將校及馬步軍兵旗隊總有勤慢褒貶之例則外營不可異同知彀宮敎鍊官旗牌官別武士及親軍衛正領步軍旗隊總請今年冬等爲始勤慢單子一體修啓㴀之
정조 19년 · 강
命廣州減額馬兵二哨屬之華城府始興等四邑良丁三哨勿論某衙門所屬一體換定於本府令各地方官團束課習仍命自內營出錢二萬兩買土設屯以裕兵食
정조 19년 · 목
水原留守趙心泰啓言內營鄕軍之設置於華城者專爲園幸時扈駕之重而行伍單弱軍容未備向者雖以五司之制成出節目而城役所劃付禁營鄕軍停番條未了當之前不可率爾擬議其所成就亦未知的在何年矣見今守禦廳革罷京營出鎭南城而馬步軍制略加釐正煞有餘數之除置者若或不早區處許久因循則漸就耗縮易致無實趁此時先自廣州取其減額馬兵二哨㴀肆覲行宮附近而魚鱗團束又若始興果川係是輦路地方安山龍仁近作華城屬邑亦於此四邑不拘某色良丁一體換定限三哨作隊園幸時隨駕環衛等節㴀便出用恐合重所重之道廣留畿伯今適入侍請下詢處之敎以廣州減額馬兵之移作始興等四邑良丁之換定果無爲弊之端乎各陳所見廣州留守徐有隣曰華城近邑鄕軍之不可不加設臣亦與聞於節目之時矣旣有所重則誠難許久遲待且雖以廣州減額馬兵言之畢竟苦役充定勢不得免則及今移作鄕軍以之扈駕以之拔身如華城之爲自有渠輩之聞見必當樂赴之不暇揆以事理小無爲弊之端矣京畿監司金文淳曰雖以華城及楊砥高坡等已例言之民皆樂赴實無爲弊之端及今抄定恐合事宜矣心泰曰諸議旣如是純同及令團束在所不已而程道則以輦路所經處四十里爲準至於換定軍給代之節廣州減額二哨不必擧論而四邑三哨則待其換定如數給代於相換衙門爲宜至於軍制則五哨旣選其旗隊則亦當先定其把哨將領以充一司之制而十哨未準數之前不必汲汲設置今姑以二哨付之左司三哨付之右司各其地方官定爲兼哨官平日團束之政每月課習之方專管擧行則恐合權宜之道且寓農養兵自是要道右司鄕軍成效已著自內營拮据二萬兩錢每哨各給四千緍付之各其邑買土設屯以裕兵食爲目下先務故竝此仰達從之
정조 19년 · 강
命廣州中軍留住京城
정조 19년 · 목
廣州留守徐有隣啓言頃聞通判之言中軍事有令留守稟處之命今適登筵敢此仰達本府之陞留出鎭蓋出於重保障之意而一城內三衙門自不無爲弊之端就其中擇其在京遙制者則中軍是已今若依畿營中軍例使之留住京城操練殿最等節以時來參則官方軍制俱似無妨曾經元戎今適入侍請下詢處之敎以華留亦陳所見水原留守趙心泰曰一營軍政境內戢盜俱是中軍職掌爲任不輕而一城內三衙門之爲弊果如留守所奏不可不變通則依京畿中軍例使之留住京城有時往來恐合方便矣從之
정조 19년 · 강
命海南大同狊載及虧欠米區處更爲論理草記
정조 19년 · 목
備局啓言頃因海南縣監安策上疏回啓有庚戌臭載虛錄及癸丑虧欠米事令該廳該曹決處報來後草記之命卽見惠廳戶曹所報則庚戌臭載穀事惠廳納己酉條海南大同八百石均廳納二百石所載船庚戌臭載於南陽境而南陽海南兩邑倅面議畿營以改色上納之意自願擔當不爲登聞又因該邑報請改色米中七百石移劃儲置其餘二百三十五石零竝船價條屢度關飭尙不上納云癸丑米虧欠事癸丑條該邑稅大同人情雜費不爲磨鍊惠廳戶曹納中竝元穀虧欠合爲八百三十餘石而戶曹納一百三十石零惠廳納二百九十八石至今猶未盡納云矣庚戌臭載之時該倅之以改色擔當者蓋出於免罪之計而改色旣難措辧則復爲彌縫之計請換儲置之名而辛亥因畿伯所奏守令及在囚沙格以宥旨前事竝蒙特敎恩典仍有拯劣米及穀物區處一依宥旨爲之之命庚戌該倅旣蒙恩宥今不敢更爲請勘而臭載穀物則年條雖久當初擧行旣異常規該廳之不欲竝論於年久之拯劣者事勢固然嚴飭道臣該邑庚戌臭載穀依當年條拯劣米例趁卽收捧上納正供事體本自嚴重雜費諸條亦是法典所在而癸丑稅穀則雜費條不爲磨鍊以致元穀之欠縮該邑事誠極寒心伊時自戶曹雖已請勘虧欠穀物之猶有未盡上納云者亦極可駭今若以年久或許闊狹則大關後弊請待解凍卽爲準納事一體嚴飭道臣敎以急於免罪不恤民隱之守令倖因赦令而置之勿論之科無辜小民旣有疊徵之苦又當勒捧之事其爲無義莫甚於此更爲論理草記
정조 19년 · 강
命喬桐虞候設置事姑爲安徐
정조 19년 · 목
備局啓言卽見統禦使鄭昌順狀啓則以爲閫營之虞候便同巡營之都事諸閫皆有本營獨無者未知何故而旣設虞候則當罷中軍雖以料布言之中軍則稍厚裨將則至薄當以稍厚之料移作虞候之廩而若論公費則以此代彼別無損益揆以事面在所當設關防重地若値主帥之有故則亦可代主將司令其於軍務有不可闕而本營中軍以下將士支放專藉取耗遂朔排用近來穀物擧入於停退蕩減之中萬餘石取耗之穀時存不過爲二千石零支放不繼中軍料布時或權減旣設虞候則遂朔料布有定無減當就蕩減停退之數仰請移劃支繼之道而不敢煩浼於廟堂至於節目旣有他道虞候已行之條件固當照例擧行故不得後錄云矣兵水營之置虞候無事則如諸道都事之例有事則行各營中軍之事設置之意本自不輕而獨於京畿黃海兩水營闕而不設私辟中軍無異於防禦討捕之邑者似由於兩水使之皆兼地方守令故也而年前海西水營旣已許施則京畿水營亦當一例設置而官制創始事係難愼廩料之移此代彼目下公費雖曰無所損益旣設衙門則諸般需用必不如自辟中軍之例該閫新經大歉各項支放未盡給代畿海兩道亦無可以移劃之處請虞候設置一款今姑安徐待穀物稍裕更爲狀聞之意分付允之
정조 19년 · 강
重推禁衛大將李敬懋
정조 19년 · 목
禮曹啓言卽接愍懷墓官所報則昨日墓軍捉得三大虎云所得三虎則請令該軍門區處允之敎以陵軍則一時獵捉三大虎而名以善放炮手前此空往空來者駭然甚矣其時該營大將從重推考
정조 19년 · 강
命咸陽府內需司設屯一款置之推戶曹判書李時秀草記勿施陳告人査實更爲草記
정조 19년 · 목
戶曹啓言頃因內需司牒呈有慶尙道咸陽柏田面馬川面庚子量外加耕田畓打量事令該道査報後草記之命矣卽接慶尙監司李泰永回移內以爲別定親裨眼同該倅柏田馬川兩面摘奸査究則兩面土地在於智異山底平地旣少墾土甚難往往人家處在山凹而民人等所告以爲渠等所居之地狹窄瘠薄公家應役比他繁重特蒙庚戌年聖恩還弊則簸揚寺弊則蠲減散者竝集居者稍安自宮房忽有設屯之擧馬川面甲戌量以前雖或有陳荒之處庚子改量時盡入元帳付山上磽确處雖似加耕俱以續田收稅毌論宮房與京各司前後望呈不知幾次而旣無把束之加起柏田面田畓比諸馬川雖云稍勝一把一束皆是量付設屯一款特令還寢使峽裏殘氓得以保存屢屢呼訴該郡守尹光碩牒呈內以爲蓋此兩面處在峻嶺之下所謂山火田甲戌以前間或有之而庚子改量時盡入於元帳付至於山上六等處名以續田懸錄以今摘奸時所見言之一斗落田庫元卜外挾加之卜將近一負且以兩面量付田畓數爻言之馬川元結二百四十六結零柏田元結二百九十二結零而幅圓狹窄則令此量外四百結之設屯非所可論之意報來今以邑牒民訴參互摘奸裨將所告則栢馬兩面處在窮峽地形狹窄田畓都不過爲五百結餘而山腰以下入於元帳山腰以上錄以續田外此石角山巓亦皆隨起隨稅以此之故宮房各司之筵稟望呈前後幾遭而終無實效竟至還寢則所謂加耕隱漏之果無把束推此可知今若勒謂加卜强令責稅地有兼徵之冤民無奠居之望云道臣旣令親裨摘奸邑牒民訴又如此前後宮房及各司之望呈旋寢非止一再可知其初無所漏結加耕設屯一款置之之意請分付內需司敎以誤爲陳告者反坐新有式令昭載金石之典則卿曹草記結語巽軟莫甚烏在其爲小民抑宮房之意乎卿則推考草記勿施陳告人査實更爲指一論理草記
정조 19년 · 강
命畿伯令坡州防禦使大張威儀於臨津館前嚴棍鎭將馬興麟鎭校韓國亮等仍命該鎭弊瘼釐正狀聞
정조 19년 · 목
宣傳官申惠周書啓以爲臣敬奉聖敎去月三十日自京離發當日馳到于坡州臨津鎭之形止先已轉達臣潛行五日遍到諸處屢回廉察鎭將治績則鎭將異於守令到任亦且不久別無治績之可擧而用杖太濫殊無撫恤鎭卒之意捧還弊瘼則開倉之初濫捧太過民怨四起匿書屢出始生畏劫挽近所捧比初差勝而斛上加數尙近四五升落色所受亦不得正平莫重軍餉多以代錢捧上而漣川縣所納移轉米二百石內六十石每石以七兩代捧竝與本鎭所捧錢今方留置於書員鄭字柱家而本米則以別將所用津夫畓租一百餘石收卽散給鎭民輩春糶時以租一石換作米一石載錄於各其名下幻出代捧而錢兩則鎭將取用爲計云云民弊則本鎭有二哨軍而鎭民之子年至五六歲輒必見錄於軍案未陞元軍前歲徵役價此是鎭民之痼弊鎭校韓國亮鎭吏鄭宇柱粗解文籌久差鎭役成一奸蠹前後津將盡置袖中黜陟員役惟意所欲侵漁殘民無所不至主張糶糴幻弄穀物收捧時精白之米分給時變爲麤劣之米一鎭受害衆民抱怨沙工輩本無定料無以料生之中所謂津夫畓所出則鎭將收食結稅則使都沙工十名備納一年所費租每名各爲十六斗所納結錢又爲六兩云云而況其屯畓本是沙工輩所食之物則中間見奪於別將者已極冤枉而徵稅尤甚無義此外別無所聞敎以近來嚴飭之下無論謬例新例幺麼營校敢行肥已虐民之習究厥所爲萬萬痛駭此書啓出給畿營令地方官坡州防禦使大張威儀開坐於臨津館前赤壁口拿致鎭將及猾校箇箇嚴棍一一釐弊狀聞後或任其行惡地方官亦難免其罪以此嚴飭
정조 19년 · 강
重推兵曹判書李得臣罷參判林道浩參議徐美修參知李羽晉職
정조 19년 · 목
敦化門將多有怠慢之習敎曰近來兵曹事駭然入直堂上一竝罷職兵曹判書從重推考
정조 19년 · 목
以黃昇源爲兵曹參判李勉兢爲參議尹行元爲參知尹行恁爲禮曹參議辛漸爲陰竹縣監
정조 19년 · 강
命三陟營將李東憲明年採蔘前勿移
정조 19년 · 목
因忠壯將望筒有是命
정조 19년 · 강
遞兵曹參判黃昇源參議李勉兢參知尹行元以林濟遠爲參判李鼎德爲參議鄭尙愚爲參知竝前望也
정조 19년 · 목
敎曰未肅拜兵曹堂上許遞前望單子入之待下批牌招察任
정조 19년 · 강
命重試武科初試以來二月二十日設行仍命別試文初試取三百武初試取二百
정조 19년 · 목
兵曹啓言重試武科初試吉日令日官推擇則來二月二十日爲吉云請以此日設行允之兵曹以重試對擧別試武科初試取幾人啓稟敎以取二百人禮曹以別試初試取幾人啓稟敎以取三百人
정조 19년 · 강
命健元陵令金在明閒司相換齊陵參奉鄭文綏京職相換
정조 19년 · 목
因健元陵令金在明病親呈辭敎以給由閑司口傳相換齊陵參奉鄭文綏京職亦爲口傳相換在明與掌樂主簿李普源相換文綏與西部都事李湐相換
정조 19년 · 강
命南宮惺還送本鄕限三年製納表賦策各三百後始擬注書
정조 19년 · 목
因假注書望筒敎以南宮惺年太淺文太生還送渠鄕限三年製納表三百賦三百策三百於限滿翌年正月旬前然後始擬注書事分付
정조 19년 · 강
給成川江界等邑渰死人及燒戶恤典
정조 19년 · 목
平安監司金載瓉狀啓以爲成川府使尹致性牒呈內本府城巖坊居軍人盧次乭觀巿次渡廣灘失足渰死江界府使李仁秀牒呈內本府平南面居軍人金莫孫妻李召史爲拯家前江行人之將溺失足渰溺而金女之長女赴其母急而又渰則次女欲救乃母乃兄三母女一時渰死平壤府尹洪樂正牒呈內本府林原坊居無役李宗柱家失火全家燒燼云人命之渰死極爲驚慘而金召史之急難捨生兩女之救母赴死尤爲矜惻極可嘉尙先自臣營題給米布使之厚埋詳探實蹟以報之意措辭題送渰死四名各粟一石失火一名小米八斗各自該邑恤典題給令該曹考例會減施行敎以爲先另給恤典嚴飭該府詳探實蹟報來後卽爲狀聞事回諭
정조 19년 · 목
義禁府啓言假注書許珩原情以爲初入嚴威咫尺之地自不覺其怵惕逡巡以致步趨之緩緩云請許珩刑推得情敎以付過放送
정조 19년 · 강
緘推抄啓文臣柳台佐尹致永洪命周等
정조 19년 · 목
內閣啓言抄啓文臣柳台佐尹致永洪命周等親試連二次居末依傳敎緘辭推考罪各笞四十收贖公罪施行敎以竝功減一等
정조 19년 · 강
施譯官張濂等加資之典
정조 19년 · 목
備局啓言譯官有功勞可任使者抄擇陞資事纔已筵稟矣四學譯官可堪陞用者十三人因本院酌定依例別單書入請令該曹加資施行允之○別單漢學訓上正憲張濂折衝李邦華鄭思賢趙明會敎誨洪宅福玄㷞上通事李宗鎭淸學折衝崔道健新遞兒方世洪蒙學元遞兒趙益洙倭學嘉義崔麟齡金健瑞敎誨朴俊漢
정조 19년 · 강
考下抄啓文臣親試試券
정조 19년 · 목
副司正金履永副司果申絢二中同等
정조 19년 · 목
夜五更流星出井星下入南方天際狀如奉尾長三四尺許色赤光照地
정조 19년 · 강
召見諸承旨及稟事備堂尹蓍東李在學沈煥之徐龍輔于誠正閣
정조 19년 · 목
諸承旨持公事入侍也○蓍東曰閣臣登筵時依藥院例問候輦曾有下敎而時原任閣臣中三品以下則登筵問候亦涉惶悚不可不一番稟定故仰達予曰此後提學登筵則依例問候而直提學以下若隨入則同爲起伏除非提學登筵之時則直提學以下毌得爲之事定式施行予曰二提學所陳科弊誠然矣捄弊之道莫如鄕擧里選而此法其可行於今年乎一提學之意何如蓍東曰鄕貢非不美好而有難遽行鄕儒則雖以貢擧赴試猶可爲也京儒則將何以爲之乎科制定式曾有下敎而尙未有一定之制今欲變通而亦近於治末大抵鄕約之規鄕飮之禮乃是鄕貢之本也臣侍罪西邑時略施條約不無其效臣意則自朝家另飭各道先行鄕約然後鄕貢之法始可議矣予曰予之斷斷苦心在於復古每於三綱行實忠臣孝子等處未嘗不眷眷至於鄕飮酒禮雖是儀文間事予於近日亦有所留意若有少隙常目見之者卽感應自警等諸篇感發懲創豈亶爲一時之美也今若以鄕約之法講以行之豈不儘好而至若鄕擧里選果難遽行自予初元有意未遂自顧歉德終未能挽回古道向所云欿多慊少者蓋以此也捄弊之策曾已屢諮於廟堂三代雖未學得近古猶可效法亦豈無可施之經綸乎予曰何以則使京華子弟皆能讀書乎蓍東曰古者以明經科取士至於別試亦有講規故士多讀書者矣予曰欲使京儒讀書爲設四學齋任考講之法而今反無益故向以三經應講之意更爲定式渠輩亦知之乎煥之曰古者用人之法不但取其地閥必兼文翰然後方可顯用故有地閥而少文翰者不願登科皆出蔭路今則不然所謂登科而顯用者未必皆有文翰之人矣予曰今之朝士皆不能讀書多識前言往行者其將幾希故予之苦心在於勸令讀書矣蓍東曰不讀之習莫甚於近日且林下無矜式之士故澆俗漸痼在今反本之道誠莫如使之讀書矣予曰今吏議亦善於文辭矣日前疏本卿等見之乎先正之孫亦云多矣而己巳之事至今斷斷己未之事無人說到此亦黨論之使然向者雪恥酬先正之敎予非爲故相也侵困先正者實有其人而世無議到者一番諭此實出於爲先正之意也所謂甲士之說已極虛謊而體府之設亦自有當之者矣人或以因其子孫之上言遽爲復官爲如何此似然矣亦豈收議爲之之事乎特許復官之擧殆同仕望之單付者矣
정조 19년 · 강
命倭館修改依狀請許施金川邑治還移舊基及江華吉祥牧場募民入耕事問于大臣回啓
정조 19년 · 목
有司堂上尹蓍東啓言東萊府使尹長烈狀啓以爲倭館東大廳行廊傾頹轉甚差過明春則將有材瓦全失之慮送使倭亦不得居處修改一款令廟堂稟處矣倭館修理之限每在二十餘年之後而今此東行廊則庚申年改建過二十八年至丁亥重修丁亥至今年又爲二十九年而頹壓之患果如狀聞則待大臣簉朝卽爲回啓許施似合事宜黃海前監司李泰永狀啓以爲金川邑治水土之疾漸熾呻痛與物故相繼該郡士民皆願還其舊基請令廟堂稟旨分付矣舊治地形前臨驛路使客之接應防守之緩急比新邑無少損水味淸冽土品膏沃眞所謂民之樂土而漸次經紀期於役不妨農弊不及民云者果如狀聞亦宜從民願許施江華留守金履翼狀啓以爲吉祥牧場募民入耕令守臣狀聞許施事朝令之下因司僕寺持難尙未奉行移牧一事實爲目前阜民之資永作來後固圉之方依前成命使民入耕事更令廟堂稟處矣本牧場以南來帆檣下陸初程人無入守一任空曠馬未繁殖徒存基址作畓墾田可得三數百石落云者果如狀聞則亦宜有從便許施之道請幷待大臣簉朝卽爲覆奏行會敎以倭館修補事許施金川移邑事江華牧場事問于大臣以草記回啓
정조 19년 · 강
命四郡復設之論令箕伯往復江界府陳列便否圖盡地形狀聞後稟處
정조 19년 · 목
有司堂上尹蓍東啓言四郡復設之議其來久矣三江三川坊近百里之地民戶許入之後人口萬餘田結七百不三年而實效甚著蓋慈城虞芮二郡距遼瀋境至近茂昌閭延二郡接壤於三甲沿江七百里無人之地土甚膏沃路且平易山低野闊廣或爲二三十里而慈城至茂昌界則廣或爲百里或爲八九十里皆是民人可居之地以蔘政一事言之七百餘里閑曠之山前者廣採而足用者今焉耗縮年年益甚其必有所以然之故如欲蔘政之復舊亦莫如許民入居而江民所大願則在於先許四五十里地漸次墾闢如三川坊已例幾年而成村人烟相接自無犯越之慮則防守可停經費可減而蔘場不期獲而自獲罷戍設邑等事當從後經紀凡此事情未知果無差爽而一番詢訪恐無不可請分付道臣往復詳問于江界府陳列便否圖盡地形論理狀聞以爲稟處之地從之
정조 19년 · 강
刑曹判書李在學請禁懸房疊屠仍撤揭板從之仍禁禁吏侵漁泮民之弊
정조 19년 · 목
在學啓言向來泮長以懸房疊屠勿禁事筵稟出擧條後移文法司修送成册春夏闕屠之許令秋冬疊屠者合爲一千二百餘頭而旣是筵稟之事故八月以後禁吏初不敢接跡於懸房近處一任其疊屠矣則前自本館又爲移文以疊屠之數今幾盡充此後依前出禁云大抵牛禁國之大政惟當嚴法以禁之而已泮民生理雖甚可矜比諸法禁輕重當何如也春夏闕屠豈特近年爲然而追許疊屠實是前所未有則今乃創出無例之事許其狼藉濫屠不幾近於敎民犯法乎一年疊屠已過千數此外濫觴又不知幾許若此不已則不出多年將有農牛絕乏之患豈不可悶乎伏況我聖上大德深仁至及蓄物雖以太常之有所重處亦禁其從前濫屠之弊則泮民之些少利害尤何足顧乎且伏念傳敎揭板何等重大之事而乃於屠肆不潔之處有此書揭之擧其爲損國體而駭瞻聆誠非細矣今年則懸房疊屠更無可論而自明年爲始追許疊屠一款永爲防塞俾無如今年之弊所揭懸板卽爲還撤奉安於本曹樓上庫實合事宜故仰達敎以嚴禁禁吏侵漁之弊者爲泮民生理之漸殘也渠輩之犯科若此致使耕牛懋遷無路云則其在重農務本之道何拘銷刻之嫌此後嚴飭同成均沈煥之曰懸房疊屠之習固爲通惡自法司宜加禁斷以懲其弊而禁吏輩之憑此侵漁亦爲泮民難支之端幷宜嚴禁矣敎以此後禁吏之憑藉侵漁若有現發者自本館卽爲草記俾爲泮民資生之地
정조 19년 · 강
命秋曹殺獄罪人朴好民卽爲酌決
정조 19년 · 목
刑曹判書李在學啓言朴銀貴好民乃是父子而各有所犯同時繫獄銀貴則罪犯尤重已爲結案而好民則一向抵賴連加訊推矣見該署所報病狀果不輕云故久未加刑此則待其病差當爲依前施刑矣敎以雖異於一獄兩犯事件則一串貫來家人共坐只坐尊長之律雖不櫬似父子竝命於正犯政合欽恤況先死之女人亦與凶身之當下殺傷又有區別則朴好民之勘以次律別無失刑之嫌旣聞之後不可仍囚卽爲酌決
정조 19년 · 강
命科擧貢選之法待大臣登筵詢問後裁處
정조 19년 · 목
吏曹判書沈煥之啓言有國之大政用人是已我朝專以科目中人排備大小淸要之官則科擧之法不可不嚴矣列聖朝所以設科取士之制豈不美且盛矣近世以來士習趨下四方效尤或不讀一書未嘗把筆者亦隨人着儒巾爲觀國之計而京華士族之少年以下帷對丌若爲羞恥事鄕曲卑遠之愚氓亦皆廢耕業脫軍籍而名以赴科鬻貲擔糧不憚千里之行輒生僥倖之望矣仕路之不嚴不淸科場之雜沓紛亂寔由於此而其所以爲弊者有難毛擧矣雖以聖朝之金科玉條久則生弊固其理也弊則變而通之亦其勢也今之科弊亟爲釐正然後庶可以重試士之法而得用人之要矣至於貢選是爲歷代通行之典而古今異宜縱不能純用其法酌量時世增刪條目略倣古典參以今俗立爲定制無所不可矣請待大臣諸臣登對之時下詢其可否而裁處之從之
정조 19년 · 목
吏曹判書沈煥之啓言大政之月先爲考績以明黜陟法意甚嚴矣近年此法漸弛內而百司庶僚外而八路諸邑當月褒貶之際所謂考績率皆存名廢實廉貪無貴罰勤怠無觀懲此何以辨賢否而公用捨乎今値考績之時自廟堂關飭諸道道臣嚴修黜陟之典俾有實效爲宜矣從之
정조 19년 · 강
命勅行回還時前排名色依舊例除減
정조 19년 · 목
定例堂上徐龍輔啓言自前勅行上來時例有勅書前排而回還時則無之矣甲辰勅回還時因皇筆陪去有勅書前排依上來時仍用之例而其後諸道不知本意因仍循襲遂成恒例事甚無義自今番勅行爲始回還時則勅書前排名色依舊例除減之意請分付三道從之
정조 19년 · 강
飭銓曹疏滞之政
정조 19년 · 목
敎曰疏滞之擧勤諭屢矣此之年前令初雖似稍異尙未聞突弁刮目之效何必番番提飭人人勸似乎向與此銓長酬酢也以無漸無限爲難云大抵官以銓名則參倚於先後漫要要之皆爲彈冠此其責耳政月在卽人當想望預以此意申飭銓曹俾有實效
정조 19년 · 강
遞掌令李城輔邊景祐禁推司諫宋翼孝尋命放送
정조 19년 · 목
敎曰未署經守令當爲署經而兩司俱在外臺廳之長銷有關國體自政院更加嚴飭斯速上來其中京畿在外人尙無動靜慢忽甚矣禁推若此則山林必以爲難安與居在重溟乘馹下諭未及知委之入許遞竝與禁推應遞之代政官牌招開政以在京無故人差出待下批牌招署輕○因翼孝囚單子敎以附過放送
정조 19년 · 강
副修撰鄭來百疏陳母病乞遞踏啓字
정조 19년 · 목
以申禹相爲司諫金觀柱申鳳朝爲掌令趙榮慶爲利川府使趙時衡爲陽智縣監柳詢爲林川郡守
정조 19년 · 강
仍任宣傳官李勉兢
정조 19년 · 목
因宣傳官望筒有是命
정조 19년 · 강
推吏曹判書沈煥之參判洪明浩
정조 19년 · 목
政院啓言前司諫宋翼孝才有禁推之命而今日政自吏曹循例送西至付軍銜請原單子勿施吏曹堂上推考允之
정조 19년 · 강
命未下直守令當日辭朝
정조 19년 · 목
敎曰捧糴方張此時守令不可曠官未下直人皆令當日辭朝
정조 19년 · 강
遞司諫申禹相掌令金觀柱申鳳朝以李景溟爲司諫洪受浩鄭來百爲掌令景溟來百尋遞以申大尹爲司諫趙錫晦爲掌令洪樂敏爲正言竝前望也
정조 19년 · 목
政院以兩司諸臺違召或在外陰竹縣監辛漸無以署經啓敎以今日政新除授臺諫中在外及違牌人許遞前望單子入之待下批牌招署經以李景溟等批下又以兩司諸臺違召或在外不得備員署經啓敎以違牌臺諫許遞前望單子入之待開門牌招署經以申大尹等批下
정조 19년 · 강
命黃海監司徐邁修越俸五等推京畿監司金文淳仍令秋曹黃海兵使李海愚發緘取招飭海西畿內更無敢以撥路事登聞
정조 19년 · 목
刑曹啓言依下敎義州陪持李仁弘平壤陪持韓泰三捉來曹庭平壤以後撥路遲滯委折査問則渠等所告內平壤以後則平山安城站金川舊邑站長湍朝衍站高陽邑站等撥馬俱爲駑劣每致遲滯臨津則沙工或不立待招呼渡涉之際時刻自爾差晩云撥路申飭何等截嚴而海西京畿諸站擧行慢忽立馬則或以駑駘船格則或不預待以致邊報之遲滯者難免不飭之失請海西道臣帥臣及京畿道臣竝推考允之敎以幺麼撥路一番飭敎紀綱掃地致煩再次下敎海西雖謂之無道臣可也道臣爲先越俸五等至於帥臣之罪不可但以無狀言所當拿致郊館嚴棍充軍而時値使行之旁午勢將姑爲屈法其不勤奉法之罪卿其嚴關數問仍又發緘取招此後更以海西畿內撥路事登聞則其所嚴處另當拔例以此爲先嚴飭
정조 19년 · 강
左議政兪彦鎬再度呈辭賜不允批
정조 19년 · 목
批曰渙諭已宣謂卿心之可挽巽牘申徹愧予誠之莫孚有此諄諄無或邁邁顧今艱虞之溢目豈宜輔相之丏身朝論雖懋於鎭安人心世道之靡有底定庶務每患於叢脞民憂國計之若無津涯八路簿書尙無期於覆奏五日籌對迨閱月而稟停此非求去之時盍念盡瘁之道惟卿許身王室受知初元始也處奎閣之邇班爲是秉執終焉膺台席之枚卜得此遭逢間許樞府之養閒曲爲之此更畀巖廊之托重有隕自天不料注意之辰乃有引疾之懇眷過若家人之視豈忍捨之憂虞多未濟之嘆誰與共也顧重任政急於燮理伊美痾自瘳於調將筋力尙强豈可擔負之遽釋精華內蘊已知智慮之不衰雖以疾病而爲辭可占勿藥之喜況今倚毗也深篤詎緩交修之圖須念濟屯之方亟斷乞解之請於戲前後之批旨已悉豈待多言上下之情志要孚須在默諒決不許副毋更控辭所辭宜不久故玆敎示想宜知悉副校理洪秀晩製
정조 19년 · 강
禮曹參議尹行恁陳疏辭職賜批許之
정조 19년 · 목
疏略曰臣母年今七旬病日益痼轉側倩人調補須藥凛然有朝夕之憂焉臣固晩生恩兼慈嚴情急烏鳥之反哺愛切崦嵫之餘暉若臣情理合獲長暇藉令臣戀祿懷任以希進於承明簪佩之列一二日離捨斷無其望不惟同朝之所㦖念抑已仰徹於天鑑矣況今宿症當寒倍谻非比尋常感冒且臣所叨之職於日本書契自有艮限以此以彼宜蒙體諒伏望特許遞改俾得專意救護仍命選部勿復照擬於見任以靖私義批以曾亦體諒本職許遞
정조 19년 · 강
考下抄啓文臣閏二月朔課試及泮儒應製試券
정조 19년 · 목
課試以壽城爲律賦題命韻稱彼兕觥萬壽無疆副司果金近淳三上居首○昨日抄啓文臣親試多有合作仍以其題命太學居齋生進及幼學應製進士李大圭以次上一居首
정조 19년 · 강
遞承旨趙尙鎭李晚秀以蔡弘履李勉兢爲承旨竝前望也
정조 19년 · 목
敎曰承旨中不爲仕進人及陞補進去人竝許遞前望單子入之待下批牌招察任
정조 19년 · 강
左議政兪彦鎬三度呈辭賜不允批
정조 19년 · 목
批曰冀回卿志渙諭纔宣莫諒予誠巽牘又徹自當美疹之良已須體誕誥之庸申惟卿內閣舊班廟堂宿望蓋昔托契於春邸知遇已深逮今重卜於台扉倚毗尤篤矧伊憂虞之溢目政急輔相之協心世道朝象之日就泯棼望鄕以漸次齊整元輔端揆之俱在耆耋賴卿以晉接周咨島沿之間有呼庚政須救濟之策關河之使者旁午宜講接應之謨只當同心而共貞何遽連章而引疾惟予宵旰之獨理方待三事同人之功況卿筋力之尙强何憂一時元忘之祟須思鞠躬之義亟斷丐身之章於戲節序將屆於陽三政屬病回春之會籌務久滯於月六宜念弘濟時之圖聽玆諄諄毋或邁邁所辭宜不允故玆敎示想宜知悉校理李基讓製
정조 19년 · 강
命湖西尤甚邑昨年停退還餉特敎仍停外當捧餘數尤甚之次戶竝許仍停稍實邑則抄其被災面里亦爲仍停
정조 19년 · 목
備局啓言卽見忠淸監司柳焵狀啓則以爲本道目下民情實無竝督之望尤甚邑昨年停退還餉特敎仍停者外餘數之卽今當捧條尤甚之次戶竝許仍停稍實之次邑若論其尤甚面里則與尤甚邑少無異同抄其災面災里無論尤甚之次戶亦依尤甚邑例仍停使之專力新還事請令廟堂稟旨分付矣本道昨年停退條分數仍停之命實出於格外之特恩又慮還餉之或有區別更命關問竝許勿捧在湖民可謂莫大之惠澤按道守土之臣宜不敢更煩陳請而今此道臣狀辭備陳窮民切急之狀至以當捧餘數無望督徵爲言荒歲民情益可推知與其一向竝督終難準捧不若停退餘條姑許仍停使之專意新還俾知朝家終始曲念之意而稍實邑則皆在左峽農形民事顯異於沿邑尤甚邑尤甚之次面里之次邑尤甚面里特敎仍停者外昨年停退條還餉當捧者請竝許仍停敎以幷依狀請施行
정조 19년 · 강
遞正言洪樂敏持平李鼎秉以鼎秉爲正言李儒修爲持平竝前望也
정조 19년 · 목
政院以兩司諸臺在外或違召陰竹縣監辛漸無以署經啓敎以昨日政除拜臺諫中在外人許遞前望單子入之待下批牌招使之卽爲署經
정조 19년 · 강
命文臣朔試射試官望筒置之
정조 19년 · 목
因試官望筒敎以不緊置之
정조 19년 · 강
持平李儒修以曾經掌憲引避請遞賜批
정조 19년 · 목
批以姑先署經退待物論
정조 19년 · 강
命未下直守令一司除署經下送
정조 19년 · 강
命譯學洪仁福令灣尹拿致嚴棍中江近處把守軍充定仍令譯院擇送其代齎咨官待到栅亦爲嚴棍北道邊遠充軍如有滯留之事情上送次處
정조 19년 · 목
義州府尹沈晉賢狀啓以爲今月十六日譯學洪仁福還爲出來故問其委折則告以齎咨官先來消息終未探得入栅之後纔過五日則鳳城將及栅門將皆以爲許久逗留有違事例先來來到則卽當出送不必留待據理促還不令留接故不得已還來云多日留連未得信息有此空還者極爲泄泄雖欲送人更探姑無托辭入栅之路尤可悶鬱敎以所謂譯學者若知一二則咨官入去之時別般噹咐出來之前某條探奇而初則越視秦瘠敢於特敎之下稱以彼人之外待卽爲公然還來云者如許譯舌置之何爲令灣尹拿致嚴棍後中江近處把守軍充定其代令該院以瞭然者騎撥下送若或遲滯亦爲充軍咨官則待其到栅另定悍校拿來後大張威儀於江邊嚴棍北道邊遠充軍而如有不得不滯留之事情勿棍騎撥定校上送以爲自備局棍問決處之地事卽爲分付
정조 19년 · 강
命灣府狀啓持來陪持令該道臣施賞
정조 19년 · 목
平安監司金載瓉以譯學洪仁福自栅還來事謄啓敎以十六日亥時灣尹封啓十七日道伯謄啓而翌日亥時前入來比之勅使牌文二十四時之限猶神速陪持問名令該道道臣各別施賞以爲觀後之道
정조 19년 · 강
燕京禮部以皇帝傳位上諭及賀表式別咨出送
정조 19년 · 강
命拜表一兩日內爲之賀使星火登程召見進賀正使李秉模副使徐有防書狀官柳畊藝文提學尹蓍東承文院公事堂上李晚秀定例釐正堂上李時秀徐龍輔于誠正閣仍命領議政洪樂性右議政蔡濟恭可强則入來
정조 19년 · 목
敎曰皇旨上諭書於黃紙以別咨出來而與太上皇傳位表嗣皇帝登極賀表開印出來卽十二月封發之禮部咨也八日之間已爲出來則其在聞令卽發之道拜表一兩日內爲之使行星火登程期於今年內入往時原任大臣進賀三使臣及文任承文院公事堂上定例釐正堂上入侍又敎曰領右相可强則入來難强則勿爲入來事遣備郞傳之○予曰今番使行之臨時急發固已預料而旣有上諭至於馳撥飛報別是恩禮事體道理使行不可不卽速馳發必趁正朝之賀矣卿等治行得無窘速否秉模曰臣等行具別無未備之慮而趁今離發歲前優爲入去咨文之及此時出來亦爲多幸矣予曰予則已料其如此而入必有過慮之議故始於月前命差使名使之趁速理裝矣今以後始信吾見之不爽矣秉模曰果如聖敎矣予曰不但事大之道固當盡心凡皇帝之待我國六十年于玆而其所以禮遇之節一切省弊我之所得亦去多矣今明年使行之頻煩不當以經費爲言矣秉模曰在我國事大之道固當如是矣予曰六十年享國而不至倦勤傳授其子而自尊爲太上皇此殆歷代所未有之盛擧也旣將賀新皇帝之登極而亦於上皇內禪之除似當有別般致意之擧若於今番使行加差上副使各一人兼致謝賀之意未知如何秉模曰使臣之又爲差送似未必然而至於正朝方物則似當爲二起矣予曰右承旨以此意收議于時原任大臣以來予敎晚秀曰賀表外皆令正書事曾有下敎矣果已正書乎晚秀曰姑未及爲之矣予曰雖於使行離發之後專撥馳送猶可及矣敎時秀曰各項方物已備待乎時秀曰諸凡物種旣盡整備矣予謂晩秀曰讀此表式使登筵諸臣聞知可也晚秀讀奏訖予曰嗣皇帝辭位奏文諸王貝勒等奏文及上諭至有曰馳六百里頒示之擧者卽上國別異之盛禮也亦爲我國除弊之事也我國旣聞之後豈不趁正朝入賀乎專撥之自皇城抵栅門不過七日自灣府到院不過二日撥騎之速我國反勝於彼矣仍命召入譯官鄭思賢李鎮復等予曰俄者正使所奏意以爲新皇旣已正朝登極則亦當有方物云者而此則恐似不然登極旣在正朝則旣賀登極又賀正朝豈無一日疊賀之嫌乎設使聖節亦在其日則又將獻賀乎卽今所用之表式卽三大節竝爲出來者乎思賢曰然矣龍輔曰表式非每歲出來者卽康熙時出來表式至今遵用云矣思賢曰此是乾隆乙酉年出來之表式矣予曰思賢之言果是矣大抵表式皆是一規而略有數字之改耳予曰使臣之疊送太涉張大前亦有先送咨官之例今亦以別齎咨官一人先爲治送以致上諭祗受賀使趁正朝入來之意于禮部以示別致殊異之意如何秉模曰臣等未及思到矣今承聖敎萬萬洽當矣在我國無使臣疊送之弊在彼國亦知殊禮事大之義可謂兩便矣予敎思賢曰爾須待漏發行則禮部呈咨之文當追後專撥下送矣予謂思賢曰爾旣先去呈咨禮部後以回還齎咨樣擇冬至使行中譯官一人爲先卽卽馳報爾則待過皇帝登極後以汝所記睹一一詳探先報冬至使先來爾亦卽爲還發出來可也予曰使行若於二十一日發程則當於何日渡江何日抵北京否秉模曰臣亦已有料量而來初渡灣則優於臘晦前抵皇城矣予曰今皇帝登極在去乙卯正月初三日而勅行之離發在初四日以此料度今番勅行亦似正月初卽發何間當到我境乎鎮復曰常時勅行徐行則四十日到灣促行亦不過三十日矣
정조 19년 · 강
命灣府上諭齎來陪持本州準瓜邊將作窠擬入
정조 19년 · 목
敎曰勅使牌文例於二十四時入來而再昨日丑時封發之灣尹狀啓今日申時入來爲二十時當有論賞之擧傳位上諭齎來灣府陪持義州準瓜邊將作窠令該曹口傳擬入
정조 19년 · 강
命以皇旨上諭領受及賀使馳發之由先送別齎咨官諸般合行儀武亦爲咨問
정조 19년 · 목
進賀正使李秉模啓言皇旨上諭今以別咨出來進賀之行不日將發而領受形止及賀使馳發之由別定咨官先爲馳發諸般合行儀式亦爲咨問恐合事宜請分付槐院譯院卽速擧行從之
정조 19년 · 강
命賀使治發時以京盤纏擧行
정조 19년 · 목
進賀正使李秉模啓言進賀之行今旣不日治發諸道卜定有難等待請以京盤纏擧行之意分付該曹該廳從之
정조 19년 · 강
命使行公用銀就關西各庫中先爲貸去別齎咨官公用銀之以錢代給者直以銀子擇給
정조 19년 · 목
進賀正使李秉模啓言今此進賀行公用銀四千五百兩依近例關西各庫銀中先爲貸去待明年收稅卽爲換銀準數還報之意分付灣府別當咨官公用銀例自灣府帽稅條中以錢三千兩代給而今番則行期甚急換銀之際易致遲滯直以銀子一千兩某條擇給之意一體分付灣尹何如從之
정조 19년 · 강
命別齎咨官優給盤纏公用之以銀代給者亦令箕伯依例爲之
정조 19년 · 목
敎曰上諭祗受奉表稱賀緣由與問聖節別齎咨官今日先爲發程已有下敎令該曹優給盤纏而公用之以銀代給者亦令箕伯依例爲之齎咨官則依筵敎除朝辭發行事分付
정조 19년 · 강
禮曹以拜表及方物封裹吉日啓
정조 19년 · 목
敎曰拜表日子方物封裹日子卽令該曹推擇草記○禮曹啓言拜表吉日卽令日官池景泌推擇則今十一月二十一日辰時方物封裹同月二十日爲吉云請以此日時擧行允之
정조 19년 · 강
命方物看品處所以便殿爲之落點置之
정조 19년 · 목
因政院方物看品處所取稟敎以便殿爲之落點置之紬苧席子一起所用待令白綿紙追後整待後微稟事分付
정조 19년 · 강
命賀使入去時各表稱謝與謝恩當否更問于時原任大臣
정조 19년 · 목
承旨李益運書啓以爲臣敬奉聖諭馳往問議于時原任大臣則領議政洪樂性以爲上諭與表式之付撥頒下卽是特異之事而得覽皇旨卽發專价四十日間疾馳進賀於正朝者亦是拔例之擧則雖不各送其於事面亦似無未盡之慮以進賀兼謝恩使爲名恐合穩便云右議政蔡濟恭以爲別咨之星火出送係是別例特恩在我國道理亦用別般之例夫孰曰不可太上皇嗣皇帝前各送使价誠爲合宜若送單使則進賀爲重謝恩雖不兼似無所妨矣云領敦寧金履素以爲今此皇帝內禪卽是史牒罕有之擧而別咨知委又出於無前之優禮在我之道固宜竝送兩使一以答太上特異之意一以賀新皇登極之慶而第伏念賀使若得倍道赴京趁明年元朝朝賀則足可以表我國勤於事大之誠而彼國亦當諒此遇慶同喜之悃愊今此賀使兼附謝恩之名恐無不可而此係臆見惟在博詢而處之云矣批以從多議欲以進賀兼謝恩爲定則太上皇帝及皇帝前各有稱謝乎抑頒咨旣在傳位之前只當稱謝於太上皇而籤紙書以皇帝陛下趁今年內呈納爲可乎若以爲如何則謝恩亦不當爲之乎更遣史官問議以來
정조 19년 · 강
飭使行沿路省約廚傳等事
정조 19년 · 목
敎曰使行絡續沿路民邑之弊不可不念廚傳諸事各別省約令廟堂嚴飭三道道臣
정조 19년 · 강
考下抄啓文臣四月朔課試試券
정조 19년 · 목
以擬鄭敎子產潤色詞命爲敎書題副正字黃基天副司正金履永三上同等
정조 19년 · 강
命御寶僞造罪人黃龍瑞減死定配
정조 19년 · 목
刑曹啓言檢律池載觀手本內罪人黃龍瑞御寶僞造節次竝爲遲晚納招大典通編僞造條云凡僞造印信者處斬妻子永屬奴婢大明律死囚覆奏待報條其犯十惡之罪應死者決不待時龍瑞不待時處斬妻子永屬奴婢云請以此施行敎以凡僞造者正犯有眞箇假造之跡然後可以無辭而觀此文案割出官敎篆文而糊付木片依樣刻出云則非但比於空中僞造容有間隔渠亦有秉彝雖不敢諉之於渠父渠之奸情安知旣死者爲正犯渠爲隨從乎然則此獄未可謂之已具未具之獄何可用法爲先嚴刑減死定配
정조 19년 · 강
罷副校理沈興永副修撰尹序東職
정조 19년 · 목
時至具冕服出齋室禮儀使禮曹參判李敬一導詣版位行再拜禮執幣獻幣執爵獻爵大祝副修撰李明淵讀祝文訖還復位詣飮福位行飮福禮禮畢還入齋室具翼善冠袞龍袍出齋室乘輿召見本宮提調尹蓍東由逌瞻門入弘化門永淸門還內
정조 19년 · 강
命以初六日親行毓祥宮酌獻禮
정조 19년 · 목
敎曰年年行禮以先王之心爲心者也今年豈可曠行初六日詣毓祥宮行酌獻禮以此分付
정조 19년 · 강
命毓祥宮動駕時軍兵磨鍊皆依明日例爲之
정조 19년 · 목
因兵曹軍兵取稟有是命
정조 19년 · 강
諭判府事李秉模明日陪享初六日參班
정조 19년 · 목
敎曰明日大享時耆老大臣雖命勿參右相聞欲先詣此亦觀勢更當下敎而初六日動駕右相亦豈可進去乎李判府之近不行公過矣備局草記旣命還下衙門穀名亦非違法之事則處義萬萬不當明日陪享初六日亦爲參班事遣史官傳諭于李判府事去就知來○假注書李東煥書啓以爲臣敬奉聖諭馳往傳諭于南部政丞契判府事李秉模所住處則以爲明日陪享情禮之所不容已初六參班義分之亦所當然而顧臣病狀一味沈淹時日之內萬無自力之望非敢專以關西穀簿事唐突引義也當此寒沍之節聖體連日勞動而臣乃晏然深蟄若無聞知臣罪至此實無所逃云矣敎以所愼如或一分可强明日參班而至於初六則卿若不參班列無以成樣獨不念事面與國體乎此意待明朝更爲傳諭
정조 19년 · 목
景慕宮冬享大祭在再明也
정조 19년 · 강
吏曹判書沈煥之上疏賜批原疏留中
정조 19년 · 목
十月二十一日陳疏其疏曰臣昨陪法座退出之際聞政吏言賊臣許積復官敎旨自臣曹奉命書頒矣嗚呼聖祖明斷赫如日月王府舊案堅于金石以殿下聖德何不愼思于是也夫天下之有刑政以來曷嘗見其子謀逆伏法而父則以國之上相其官爵自如於百世之下者乎乃者臣以執藝之義仰陳一疏及承批旨若曰堅固賊矣故相何與乎臣竊有所惑於此敎也噫身爲首相坐攬軍國之重柄縱其子而延接群凶交結近宗圖變宗社謀在家庭則曰渠無與豈其然乎積而無與則堅之爲賊何從而生也堅固倚其父而爲賊惟積能不從其子而爲賊乎世之議者乃數積之罪曰不能爲石碏之事或曰其敢云在家不知此數者亦足爲積之斷案也然聖祖所以次等處之者蓋有斟量而以我先大王五十年建極之大範圍亦未曾議到於此案則其有關於宗社之重義防之嚴而不可動者大可見矣今殿下聽一逆孼之自訴不揆於國典不詢於廷臣而輕破百年之鐵案以循聖慮之千有一失臣竊爲殿下惜此一擧不知憂畏之所極也伏乞殿下更加三思特收賊臣許積復官敎旨以嚴國法以幸世道焉至是批以所請不久原疏留中○煥之違召政院請牌招敎以疏批書下何必牌招似當直爲入來矣
정조 19년 · 강
遞承旨李光益以李晋秀代之前望也
정조 19년 · 목
敎曰同副承旨許遞前望單子入之待下批牌招察任
정조 19년 · 강
命尙州前牧使兪漢敦慶州前府尹宋銓拿勘尙州牧使李恒演榮川郡守金命淳待畢糴使之自現囚慶州富民願納租見留及以錢準授與否詳査以聞
정조 19년 · 목
備局啓言卽見慶尙道留庫穀摘奸本司郞廳鄭觀輝手本則尙州牧虛留各穀六千一百八十八石零內五千一百十六石零前牧使加分九百八十二石零時牧使加分除吏奴色落條實加分爲九百六石吏逋爲一百六十七石榮川郡虛留各穀一千八百八十一石零內七百五十七石加分一千五石零那移一百十九石吏逋蔚山府虛留各穀三百八十一石內三百石那移二十二石計石時欠縮五十九石吏逋又於分給條中有發賣立本三百石吏逋六百七十餘石慶州府虛留各穀一千二百十六石零內十三石計石時欠縮六百二十二石虛留方自本道行査五百八十一石零那移又有願納租一千石代點云矣加分那移旣無報營之題則難免虛留之罪許多吏逋不卽査徵固已可駭而蔚山一邑發賣立本事及吏逋之混入於分給條者尤極無狀近來以穀簿事朝家申飭何等至嚴而諸邑虛欠之現發者至於此多若不如法重繩無以懲他四邑犯科守令更爲招問於摘奸備郞則以尙州前牧使兪漢敦時牧使李恒演榮川郡守金命淳蔚山前府使李義逸慶州前府尹宋銓現告矣李義逸身故勿論兪漢敦李恒演金命淳宋銓竝令該府拿問勘罪加分各穀今當捧糴之時自當如數準捧而那移立本等名色嚴飭道臣更加査實劃卽釐正尙州榮川蔚山三邑吏逋各別嚴督準數充捧後各該逋吏分輕重照律嚴勘至於慶州府願納租一千石代點事前道臣旣以本錢還給於願納人則該邑留庫之租自當歸於賑餘會付之中備郞摘奸時似或未詳事實有難混置於換名代點之科自本道各別詳査分明懸錄於穀案俾無相混之弊何如久之敎以其中李恒演金命淳捧糴方張待畢捧使之自現囚慶州富民租事錢果準受租則見留與否令道臣拔例詳査狀聞事分付該郞手本猶甚駭然從當更送栍邑俾圖贖罪之方事嚴飭
정조 19년 · 강
飭壯勇營凡屬水原留守府文書必稱外使
정조 19년 · 목
壯勇營啓言來丙辰月當本營左司屬京畿一番前哨水原軍兵來十二月三十日京中逢點依節目準二朔立番之意請本府留守處預爲知委久之敎以不稱外使曰以本府留守者寧有如許道理此是兵曹草記乎備局草記乎旣有內外營則兵曹備局猶不可然況本營乎此似外使未出之謬例而不卽釐正亦不成說此後外營文書更稱留守不言外使則難免重勘以此惕念擧行
정조 19년 · 강
命知義禁李致中李祖源牌招開坐徐有防催促上來察任
정조 19년 · 목
政院啓言時囚罪人金鎰等今日當爲捧供而知義禁李致中李祖源身病猝重徐有防在外只有判義禁鄭好仁不得備員開坐云李致中李祖源請幷卽牌招久之敎以在外知義禁催促上來牌招察任
정조 19년 · 강
分揀備郞李商一汰去
정조 19년 · 목
敎曰新印賡載軸內入寶鑑纂輯廳軸南殿齋宵軸燕射軸望廟樓齋宵軸永陵輦路軸德水川軸眞殿展謁日軸誠正閣夜對軸高嶺里祈稔閣軸高陽郡行殿軸瓊林讌軸光陵行幸日軸食堂日軸雪中龍虎會軸李提督侑祭日軸元陵展省日軸奎選文臣製射日軸耆社軸人瑞錄獻御日軸桓廟八回甲志慶軸合編內苑賞花軸洗心臺軸合編粉唐紙各三件毛面紙各三件壯紙各三件白紙各八件內苑賞花軸洗心臺軸合編白紙二十一件高嶺里祈稔閣軸高陽郡行殿軸瓊林讌軸光陵行幸日軸食堂日軸雪中龍虎會軸李提督侑祭日軸元陵展省日軸奎選文臣製射日軸耆社軸人瑞錄軸桓廟八回甲志慶軸合編壯紙十件內苑賞花軸單編壯紙十件白紙八件人瑞錄單編壯紙二十件白紙二十五件宙合樓寶鑑纂輯廳軸合編內苑賞花軸合編粉唐紙各一件毛面紙各一件西庫粉唐紙各二件毛面紙各二件白紙各三件內閣弘文館外奎章閣春秋館各壯紙一件承政院成均館外閣太白鼎足赤裳五臺山各白紙一件領議政洪樂性原任提學左議政兪彦鎬原任提學右議政蔡濟恭原任提學奉朝賀金鍾秀領敦寧金履素原任直提學領府事金憙原任直提學判府事李秉模原任提學鄭民始提學尹蓍東沈煥之原任直提學徐浩修徐有防徐鼎修檢校直提學金載瓉原任直提學徐龍輔鄭大容直提學李晩秀檢校直閣金勉柱原任直閣尹行恁檢校直閣徐榮輔南公轍原任直閣金祖淳檢校直閣李始源原任待敎沈象奎檢校待敎徐有榘原任待敎李存秀壯勇提調李命植整理儀軌堂上廣州留守徐有隣各白紙一件行司直洪良浩寶鑑纂輯廳軸望廟樓軸高嶺里祈稔閣軸耆社軸人瑞錄軸內苑賞花軸行副司直金尙集望廟樓軸耆社軸人瑞錄軸洗心臺軸綾恩君具允明行司直趙瑍奉朝賀洪秀輔都總管鄭存中耆社軸人瑞錄軸判敦寧李敏輔行司直鄭昌順人瑞錄軸內苑賞花軸洗心臺軸行司直洪檍耆社軸人瑞錄軸洗心臺軸壯勇大將金持默雪中龍虎會軸奎選文臣軸人瑞錄軸內苑賞花軸洗心臺軸整理堂上京畿監司沈頤之永陵輦路軸德水川軸內苑賞花軸洗心臺軸判府事閔鍾顯元陵展省日軸內苑賞花軸洗心臺軸行司直金文淳雪中龍虎會軸內苑賞花軸眞殿展謁日軸洗心臺軸整理堂上李時秀燕射軸望廟樓軸德水川軸高嶺里祈稔閣軸高陽郡行殿軸內苑賞花軸洗心臺軸行司直鄭好仁行副司直申應顯李羽晉整理儀軌郞廳徐俊輔人瑞錄軸洗心臺軸行副司直韓光綮申思運洪義浩人瑞錄軸行副司直趙尙鎭燕射軸瓊林讌軸整理儀軌校正文臣丁若鏞雪中龍虎會軸內苑賞花軸洗心臺軸整理儀軌堂上忠州牧使李家煥左承旨李集斗整理儀軌校正郞廳金近淳整理儀軌郞廳曺錫中姜浚欽前檢書官朴齊家柳得恭內苑賞花軸洗心臺軸黃海監司徐邁修元陵展省日軸人瑞錄軸內苑賞花軸行副司直李祖承燕射軸望廟樓軸內苑賞花軸行副司直林濟遠李提督侑祭日軸內苑賞花軸洗心臺軸整理儀軌校正文臣行右承旨李益運雪中龍虎會軸內苑賞花軸洗心臺軸行副司直洪仁浩誠正閣夜對軸高嶺里祈稔閣軸元陵展省日軸內苑賞花軸洗心臺軸前承旨義州府尹沈晋賢假注書具得魯人瑞錄軸內苑賞花軸整理儀軌校正文臣永春縣監李相璜高嶺里祈稔閣軸食堂軸人瑞錄軸內苑賞花軸洗心臺軸整理儀軌校正文臣前承旨金熙朝食堂軸奎選文臣軸內苑賞花軸洗心臺軸宣傳官前承旨李勉兢雪中龍虎會軸奎選文臣軸內苑賞花軸洗心臺軸前參判李書九雪中龍虎會軸李提督侑祭日軸內苑賞花軸行副司直徐有大雪中龍虎會軸洗心臺軸前承旨洪明浩李肇源奎選文臣軸洗心臺軸前承旨鄭尙愚瓊林讌軸元陵展省日軸洗心臺軸前承旨金孝建高嶺里祈稔閣軸雪中龍虎會軸內苑賞花軸洗心臺軸前參判金履成元陵展省日軸奎選文臣軸人瑞錄軸前承旨兪漢寧元陵展省日軸人瑞錄軸前檢閱龍崗縣令徐有聞瓊林讌軸雪中龍虎會軸食堂日軸元陵展省日軸奎選文臣軸內苑賞花軸洗心臺軸整理儀軌郞廳三登縣令嚴耆食堂日軸雪中龍虎會軸內苑賞花軸洗心臺軸前檢閱洪樂游瓊林讌軸李提督侑祭日軸元陵展省日軸奎選文臣軸內苑賞花軸整理儀軌郞廳洪秀晩雪中龍虎會軸食堂日軸奎選文臣軸內苑賞花軸整理儀軌郞廳李錫夏狼川縣監安廷善食堂日軸奎選文臣軸內苑賞花軸整理儀軌郞廳權晙人瑞錄軸內苑賞花軸洗心臺軸整理儀軌郞廳黃基天柳遠鳴瓊林讌軸內苑賞花軸洗心臺軸檢閱吳泰曾瓊林讌軸人瑞錄軸內苑賞花軸洗心臺軸前注書李海淸食堂日軸雪中龍虎會軸內苑賞花軸注書趙台榮瓊林讌軸洗心臺軸司僕正崔光泰瓊林讌軸人瑞錄軸戶曹參判曺允亨副司果鄭東榦副校理李明淵整理儀軌郞廳李東萬檢書官李藎模李集箕成海應內苑賞花軸兵曹判書李得臣前判書具庠李祖源前承旨李儒敬徐美修尹長烈李海愚行副護軍柳孝源江華經歷申光河副司果申龜朝整理儀軌郞廳李勉昇直講尹益烈洗心臺軸各一件領議政洪樂性姪幼學洪世榮孫假注書洪奭周原任提學兪彦鎬姪幼學兪漢寬從姪進士兪漢寔原任提學蔡濟恭甥姪前承旨李儒慶幼學李儒尙從姪幼學蔡弘定再從姪幼學蔡弘進再從弟幼學蔡倫恭提學沈煥之從弟守禦使沈頤之進士沈繼之姪幼學沈能性原任直提學徐有防兄弘文提學徐有隣原任直提學徐鼎修從姪進士徐有聲檢校直提學金載瓉弟幼學金載琬原任直閣尹行恁姪靖陵直長尹應鉉甥姪進士閔章顯原任直閣金祖淳從兄童蒙敎官金明淳從弟前校理金近淳檢校直閣南公轍姪幼學南星耈原任待敎沈象奎弟進士沈應奎故提學李福源子戶曹判書李時秀姪工曹佐郞李田秀故提學李性源姪副司果李潞秀故提學趙璥子童蒙敎官趙鎭球故提學吳載純子幼學吳淵常故直提學鄭志儉子幼學鄭東晏內苑賞花軸各一件賜給
정조 19년 · 강
召見諸承旨及藝文提學尹蓍東戶曹判書李時秀定例釐正堂上徐龍輔承文院公事堂上李晚秀于誠正閣
정조 19년 · 목
諸承旨持公事入侍也○予曰左相尋單已過三度乎承旨李益運曰今至四度矣予曰書下安心調理遣史官傳諭而屢度尋單之後或更有不允批答或有別諭敦諭之例相考以稟可也予謂蓍東曰諸大臣使事收議卿必得見卿意則如何蓍東曰宜有謝使矣予曰所以問議者謝恩陳賀當欲於太上皇而於嗣皇帝亦一體爲之當否也依大臣議只於太上皇爲之事已爲決定矣予謂晩秀曰謝表出卽製進而今此頒咨之恩寔出特異則以謝兼賀措辭有異不必拘於四六之前例此等文字務盡曲當庶不失事大之體矣況在位六十年往牒之所罕有內禪之擧尤是稀貴外國事體雖不敢以請寢之意刑諸文字而戀結之懷帶得於辭表事大之體亦不得不然予意則以奏文爲之似勝於儷文矣日前製入賀表中竊寓二字似欠兮明改之以恭伸二字好矣且方物表雖係常例而今番則便是格外稱謝之意亦當措語爲之矣
정조 19년 · 강
推承旨李勉兢仍命更爲牌招
정조 19년 · 목
政院啓言今日方物親臨看品時承旨當爲備員而左副承旨李勉兢牌招之命已至經宿而謂有情勢尙不承膺何以爲之敎以方物雖皆措備待令而猶慮窘速看品不得如例殿座欲於便殿爲之承旨不必備員而處義太過只推更爲牌招
정조 19년 · 강
御重熙堂行進賀方物看品
정조 19년 · 강
命使銜以謝恩兼進賀稱號而只謝恩於太上皇仍命以奏代表
정조 19년 · 목
假注書金履垕書啓以爲臣謹奉聖諭馳往問議于時原任大臣則領議政洪樂性以爲頒咨旣係特異則稱謝固不可闕而只當謝恩於太上皇帝於新皇帝旣無可謝之恩則難用稱謝之名臣之愚見則於太上皇賀其傳位之大慶謝其頒咨之殊禮於新皇帝只賀其登極似無拘礙若於今年內呈納則新皇帝登極又末由卽日進賀此實難便使名則定以進賀兼謝恩呈納則定以正朝恐合便好云右議政蔡濟恭以爲進賀爲重謝恩雖不兼行亦無所妨臣之俄者獻議意蓋如此若以兼謝恩爲定則只當稱謝於太上皇籖紙書以皇帝陛下趁元日前呈納事面爲可嗣皇帝前則不必謝而爲謝恐不免爲禮煩之歸耶云領敦寧金履素以爲頒咨旣在傳位之前則謝恩之禮恐不必幷擧於新皇發使不踰今年之內則籤紙之書似不可遽稱以太上而大抵今此頒咨係是異數則叩謝之擧在所不已籤紙書以皇帝陛下只擧於太上前恐亦無如何之端云矣批以依諸議謝恩於太上皇而使銜以謝恩兼進賀稱號卽令該曹啓下與尋常賜物謝恩有間行文措辭勝於四六命意旣言於撰進之人揆以體貌以奏爲之爲可以此兮付槐院
정조 19년 · 강
罷承旨李勉兢職
정조 19년 · 강
以李祖承爲承旨尋遞以李鼎揆代之竝前望也
정조 19년 · 목
因承旨有闕政事取稟敎以前望單子入之待下批牌招察任以祖承批下祖承違召許遞又命入前望以鼎揆批下
정조 19년 · 강
命海南縣癸丑虧欠穀嚴飭準納庚戌臭載條虛錄名色竝蕩滌
정조 19년 · 목
備局啓言因海南縣監安策上疏回啓有更爲論理草記之命矣癸丑虧欠穀則旣與臭載拯米有異乃是元上納欠縮之條當初本邑不善擧行以致數年不納今若以數年不納之故一有闊狹則諸道諸邑視此爲例大關後弊分付道臣嚴飭該邑毋敢重貽民弊準數卽速備納至於庚戌臭載穀物事當初該倅彌縫免罪之計固極可駭而臭載未拯則乃是實狀年久虛錄弊關民邑該廳雖以事體爲言不可無軫念之道當該守令自願改色終不充補致此虛留之罪固當如法重繩而係是宥旨前事有難如例請勘該邑庚戌條臭載穀物則自敗船邑所納六十四石自該邑監色沙格等處徵捧米爲二百九十六石合爲三百六十石若以該廳準折每石六兩定價則當爲二千一百六十一兩臭載元穀一千石若以久遠拯劣定價則當爲二千兩以此較彼已足相當而有餘數矣庚戌臭載條虛錄名色一竝蕩滌之意分付該廳及該道道臣何如允之
정조 19년 · 강
命咸陽量外加耕陳告人金震澤捉送本道嚴勘
정조 19년 · 목
戶曹啓言咸陽量外加耕陳告人更爲査實草記事命下矣咸陽居金震澤爲名人最初陳告而尙在京中云故卽爲捉來査聞其所爲說一如當初所告至稱居在本郡詳知本郡之事云渠以無賴奸民假托量外瞞告宮房以爲誘脅愚氓從中圖利之計固已可痛而敢於營邑摘奸査報之後猶執前說求免欺罔之罪者萬萬痛惡請卽爲捉送于本道令道臣照法嚴勘允之
정조 19년 · 강
命使行時海西關西驛馬各自本道擇送灣上
정조 19년 · 목
兵曹啓言今此進賀使一行赴燕時所把驛馬三十二匹當以諸道馬分定入送而發行日字急迫勢難及期上來請依前例黃海道驛馬十六匹平安道驛馬十六匹各自本道卽爲抄擇入送灣上之意兩道監司處行移允之
정조 19년 · 강
以尹蓍東等還差槐院提調權▣等亦爲差下
정조 19년 · 목
承文院啓言使行時急提調數少左參贊尹蓍東行司直鄭好仁右參贊具庠判尹具㢞刑曹判書李在學戶曹判書李時秀行副司直李祖源徐有臣黃昇源徐龍輔曹允大禮曹參判李敬一請竝還差行副司直權▣李益運權裕亦爲差下使之察任允之
정조 19년 · 목
以沈奎魯爲副校理金熙采爲修撰朴右源爲和順縣監
정조 19년 · 강
命交易回咨順付賀使之行
정조 19년 · 목
承文院啓言交易咨文纔已出來矣請禮部回咨依例撰出正書安寶後順付賀使之行允之
정조 19년 · 강
命輪對當次人依例書人受點後日次待令
정조 19년 · 목
政院以明日輪對拜表相値頉稟有是命
정조 19년 · 강
左議政兪彦鎬四度呈辭命安心調理